b'\n_START_ARTICLE_\nFrancis Tresham\n_START_PARAGRAPH_\nFrancis Tresham, f\xc3\xb8dt ca 1567, d\xc3\xb8d 23. desember 1605 i London, var en av de katolske konspirat\xc3\xb8rene som fors\xc3\xb8kte \xc3\xa5 snikmyrde Jakob I av England ved \xc3\xa5 sprenge det britiske overhuset i Palace of Westminster, i det som er kjent som kruttsammensvergelsen i 1605._NEWLINE_If\xc3\xb8lge hans tilst\xc3\xa5else, skal Tresham ha sluttet seg til konspirasjonen 14. oktober 1605. Konspirasjonens leder, Robert Catesby, hadde bedt ham donere en st\xc3\xb8rre pengesum, samt stille Rushton Hall til disposisjon, men det ser ut til at Tresham heller hadde donert en beskjeden sum penger til en av sine medkonspirat\xc3\xb8rer, Thomas Wintour. Tresham hadde ogs\xc3\xa5 uttrykt sin bekymring for at to av hans svogere skulle bli drept dersom plottet hadde lyktes. Et anonymt brev levert til en av dem, William Parker, 4. baron av Monteagle, ble videresendt til Robert Cecil, 1. jarl av Salisbury, og viste seg \xc3\xa5 v\xc3\xa6re avgj\xc3\xb8rende for at konspirasjonen ble avsl\xc3\xb8rt._NEWLINE_Historikere har lenge mistenkt at Tresham skrev brevet, en hypotese som til n\xc3\xa5 ikke er bevist. Catesby og Wintour trodde ogs\xc3\xa5 at Tresham hadde skrevet brevet, og truet med \xc3\xa5 drepe ham for det, men Tresham greide \xc3\xa5 overbevise dem om at han ikke hadde gjort det. Tresham ble arrestert 12. november og holdt i forvaring i Tower of London. I sin tilst\xc3\xa5else begrenset han eget engasjement i plottet, og nevnte ikke brevet. Tresham d\xc3\xb8de av sykdom 23. desember 1605, og han ble derfor ikke stilt for retten for konspirasjonen. Han ble imidlertid halshogd post mortem, og hans hode ble vist fram i Northampton, sammen med hodene til Catesby og Thomas Percy.\n_START_SECTION_\nTreshams oppvekst og familie, tiden fram til 1605\n_START_PARAGRAPH_\nFrancis Tresham ble f\xc3\xb8dt omkring 1567, og var eldste s\xc3\xb8nn av Sir Thomas Tresham II fra Rushton Hall, Northamptonshire, og Meriel Throckmorton, datter av Robert Throckmorton fra Coughton i Warwickshire. If\xc3\xb8lge antikvaren Anthony Wood ble Tresham utdannet i Oxford, og da enten ved St John\'s College, Gloucester Hall, eller muligens ved begge, men if\xc3\xb8lge biografen Mark Nicholls finnes det ikke noe som underbygger p\xc3\xa5standen. Tresham giftet seg i 1593 med Anne Tufton, datter av Sir John Tufton fra Hothfield i Kent, og sammen hadde de tre barn: tvillingene Lucy og Thomas (f\xc3\xb8dt 1598), og Elizabeth. Thomas d\xc3\xb8de som spedbarn, Lucy ble nonne i Brussel, og Elizabeth ble gift med Sir George Heneage fra Hainton, Lincolnshire._NEWLINE_Treshams far, som ble f\xc3\xb8dt mot slutten av Henrik VIIIs regjeringstid, ble innen katolske kretser, betraktet som en av dets ledere. I 1580 ble han tilsluttet den katolske kirken, og han tillot samme \xc3\xa5r jesuitten Edmund Campion \xc3\xa5 oppholde seg i sitt hjem i Hoxton. For det sistnevnte ble han, etter Campions arrestasjon i 1581, stilt for retten i Stjernekammeret. Thomas Tresham nektet \xc3\xa5 fullt ut samarbeide med forh\xc3\xb8rslederne, og f\xc3\xb8rte til starten av en periode med b\xc3\xb8ter og perioder med fengselsstraff. Thomas Trasham proklamerte Jakob I til Englands tronf\xc3\xb8lger, men kongens l\xc3\xb8fter til Thomas Tresham, som inkluderte provisjon p\xc3\xa5 skogsdrift og en slutt p\xc3\xa5 b\xc3\xb8teleggingen for ikke \xc3\xa5 innordne seg under den engelske kirken, ble ikke holdt. Thomas Treshams \xc3\xb8konomi ble hardt rammet av b\xc3\xb8tene, som samlet var p\xc3\xa5 \xc2\xa37 720, samt p\xc3\xa5 \xc2\xa312 200, som ble brukt da hans d\xc3\xb8tre ble giftet bort, s\xc3\xa5 da han d\xc3\xb8de, var det \xc2\xa311 500 i gjeld knyttet til hans eiendom._NEWLINE_Historieforfatter Antonia Fraser mener at den unge Francis Tresham hadde blitt \xc2\xabforbitret over sin fars autoritet[,] og levde utsvevende med sin fars penger\xc2\xbb. Forfatterne Peter Marshall og Geoffrey Scott beskriver ham som av \xc2\xabnoe snarsint natur\xc2\xbb, mens en annen kilde omtaler ham som en \xc2\xabvill [og] ustyrlig mann\xc2\xbb. Jesuittpresten Oswald Tesimond omtalte Tresham som \xc2\xaben mann med sunn d\xc3\xb8mmekraft. Han visste hvordan han skulle klare seg selv, men var ikke til \xc3\xa5 stole p\xc3\xa5\xc2\xbb. Mens Tresham fortsatt var ung, overfalte han en mann og hans gravide datter, og hevdet at deres familie skyldte faren hans penger. Tresham satt en tid i fengsel for dette._NEWLINE_Den 8. februar 1601 sluttet Tresham seg til jarlen av Essexs \xc3\xa5pne oppr\xc3\xb8r mot styresmaktene. Essex hadde sikring av egne ambisjoner som m\xc3\xa5l, men jesuitten Henry Garnet omtalte de unge mennene som hadde sluttet seg til ham, som mest av alt opptatt av fremmingen av den katolske sak. Fanget og innesperret anket Tresham til Katherine Howard, men anken ble avvist. Treshams s\xc3\xb8ster, Lady Mountegle, varslet sin fetter John Throckmorton, som vendte seg til \xc2\xabtre h\xc3\xb8yst be\xc3\xa6rede prester og et helt spesielt virkemiddel\xc2\xbb for hjelp. Identiteten til disse personene er ikke kjent, men Tresham ble lovet sin frihet p\xc3\xa5 den betingelse at hans far i l\xc3\xb8pet av de neste tre m\xc3\xa5nedene betalte \xc2\xa32 100 til William Ayloffe. Han ble l\xc3\xb8slatt 21. juni, men var ikke avskrekket fra \xc3\xa5 involvere seg i nye konspirasjoner; i 1602 og 1603 var han involvert i oppdrag til det katolske Spania, gjennomf\xc3\xb8rt av Thomas Wintour, Anthony Dutton (muligens et alias for Christopher Wright) og Guy Fawkes, senere omtalt av engelske styresmakter som \xc2\xabSpanish Treason\xc2\xbb (det spanske forr\xc3\xa6deriet). Da Jakob I tiltr\xc3\xa5dte den engelske tronen, fortalte han imidlertid til Thomas Wintour, som var sekret\xc3\xa6r til Treshams svoger, William Parker, 4. baron av Monteagle, at han ville \xc2\xabst\xc3\xb8tte kongen til det fulle\xc2\xbb og at han \xc2\xabikke ville h\xc3\xb8re snakk om Spania\xc2\xbb.\n_START_SECTION_\nTresham involveres i komplottet\n_START_PARAGRAPH_\nEngelske katolikker hadde h\xc3\xa5pet at forf\xc3\xb8lgelsen mot dem ville avta da Jakob I etterfulgte Elisabeth I, da han tilsynelatende viste st\xc3\xb8rre toleranse mot katolikker enn sin forgjenger. Den nye kongen hadde imidlertid vokst opp som protestant, og det viste seg snart at han ikke ville risikere den nye kronen for ideologiske dogmer. Robert Catesby, en katolsk fanatiker, som i likhet med Tresham satt inne for Essex-oppr\xc3\xb8ret, hadde g\xc3\xa5tt lei av Jakob Is manglende handlinger, og planla \xc3\xa5 drepe kongen. Dette skulle skje ved at Overhuset skulle sprenges med krutt, etterfulgt av et initiert folkeoppr\xc3\xb8r, hvor Jakob Is datter prinsesse Elisabeth skulle ropes opp som ny dronning._NEWLINE_Catesby hadde rekruttert elleve andre katolikker til sin sak, men var i ferd med \xc3\xa5 g\xc3\xa5 tom for penger. Til tross for sin gjeld, var Tresham, med en \xc3\xa5rlig inntekt p\xc3\xa5 mer enn \xc2\xa33000, en av de mest velst\xc3\xa5ende personene Catesby og de elleve andre kjente til. Catesbys mor, Anne Throckmorton, var dessuten Trehams tante. De to fetterne hadde vokst opp sammen, og hadde n\xc3\xa6re forbindelser._NEWLINE_Til tross for dette, samt deres tidligere engasjement sammen med Tresham i det spanske forr\xc3\xa6deriet, ble ikke konspirasjonen avsl\xc3\xb8rt for Tresham f\xc3\xb8r 14. oktober 1605, kort tid etter Treshams fars d\xc3\xb8d, og kun uker f\xc3\xb8r den planlagte eksplosjonen. If\xc3\xb8lge hans tilst\xc3\xa5else, ble Tresham kjent med aksjonen i et m\xc3\xb8te som fant sted hjemme hos Treshams svoger, Lord Stourton, i Clerkenwell. Tresham hevder \xc3\xa5 ha forh\xc3\xb8rt seg med Catesby ang\xc3\xa5ende moralske aspekter ved konspirasjonen, og om aksjonen kunne medf\xc3\xb8re \xc3\xa5ndelig \xc2\xabford\xc3\xb8mmelse\xc2\xbb. Da Catesby hadde svart at det ville det ikke, hadde Tresham trukket fram den faren alle katolikker sto overfor dersom aksjonen var vellykket. Catesby hadde da svart at som \xc2\xaben n\xc3\xb8dvendighet for katolikkene\xc2\xbb, var det slik \xc2\xabat det m\xc3\xa5tte gjennomf\xc3\xb8res\xc2\xbb. Catesby \xc3\xb8nsket to ting fra Tresham: \xc2\xa32 000, samt at Rushton Hall ble stilt til disposisjon; Catesby fikk ingen av delene. Gjelden Treshams far etterlot seg, hadde medf\xc3\xb8rt at arven hadde blitt redusert, og Tresham hadde ikke penger til overs. Etter m\xc3\xb8tet hastet Tresham tilbake til Rushton Hall, hvor han gjemte unna familiens private papirer, som ikke skulle bli gjenfunnet f\xc3\xb8r i 1838, f\xc3\xb8r han reiste til London med sin mor og sine s\xc3\xb8stre. Tresham betalte imidlertid en mindre sum til Thomas Wintour, i den forst\xc3\xa5else at Wintour skulle reise til Nederlandene. Den 2. november sikret han seg ogs\xc3\xa5 selv tillatelse til \xc3\xa5 reise ut av landet, sammen med tjenere og hester.\n_START_SECTION_\nAvsl\xc3\xb8ring og p\xc3\xa5gripelse\n_START_PARAGRAPH_\nStatssekret\xc3\xa6ren var allerede klar over at noe var p\xc3\xa5 gang selv f\xc3\xb8r han mottok brevet til Monteagle, men uten \xc3\xa5 kjenne til detaljer verken om sammensvergelsen eller hvem som skulle v\xc3\xa6re involvert. Han hadde derfor valgt \xc3\xa5 vente, for \xc3\xa5 se hva som kom til \xc3\xa5 skje. Da brevet ble vist for kongen fredag 1. november, hadde Jakob I hatt en fornemmelse av at brevet antydet bruk av \xc2\xab[et strategisk grep] som innbefatter ild og pulver", kanskje i form av en eksplosjon som ville overg\xc3\xa5 i voldsomhet den som drepte hans far, Lord Darnley, i 1567. Dagen etter bes\xc3\xb8kte medlemmer av riksr\xc3\xa5det kongen, og informerte ham om at det ville bli foretatt s\xc3\xb8k i parlamentsbygningen, \xc2\xabb\xc3\xa5de h\xc3\xb8yt og lavt\xc2\xbb. I mellomtiden anmodet Tresham Catesby og Wintour igjen om \xc3\xa5 oppgi planene, men uten \xc3\xa5 lykkes. Medkonspirat\xc3\xb8ren Thomas Percy hadde gitt uttrykk for at han var forberedt p\xc3\xa5 "utholde den [mest krevende] pr\xc3\xb8velse", og 4. november forlot Catesby sammen med flere andre, London, og reiste til Midlands for \xc3\xa5 forberede det planlagte oppr\xc3\xb8ret._NEWLINE_Fawkes ble oppdaget like etter midnatt 5. november 1605, idet han voktet eksplosivene, og han ble umiddelbart arrestert. Han oppga sitt navn til \xc3\xa5 v\xc3\xa6re John Johnson, og ble f\xc3\xb8rst avh\xc3\xb8rt av medlemmer av kongens riksr\xc3\xa5d, men 6. november hadde kongen gitt ordre om \xc3\xa5 la \xc2\xabJohn Johnson\xc2\xbb bli torturert. Han br\xc3\xb8t sammen en gang i l\xc3\xb8pet av 7. november, da han oppgav sin egentlige identitet. Den 8. november begynte han \xc3\xa5 liste opp enkelte av sine medsammensvorne, men Treshams navn kom ikke opp f\xc3\xb8r dagen etter, og da kun nevnt i en mindre betydningsfull rolle. Da nyheten om at Fawkes hadde blitt fanget, n\xc3\xa5dde de andre deltakerne i konspirasjonen, hadde de flyktet fra London til Midlands, men Tresham hadde blitt igjen i byen, og han ble arrestert 12. november. Han ble overf\xc3\xb8rt til Tower of London tre dager senere. Catesby og flere av de andre deltakerne av konspirasjonen ble drept 8. november under en v\xc3\xa6pnet aksjon mot deres tilholdssted, Holbeche House i Staffordshire.\n_START_SECTION_\nTreshams d\xc3\xb8d\n_START_PARAGRAPH_\nTresham \xc3\xb8nsket f\xc3\xb8rst \xc3\xa5 ikke samarbeide, men fra 13. november av begynte han \xc3\xa5 legge fram tilst\xc3\xa5elser, hvor hans versjon av hendelsene ble lagt fram for forh\xc3\xb8rslederne.'